b"\n_START_ARTICLE_\nTallo\n_START_PARAGRAPH_\nTallo fou un regne i despr\xc3\xa9s sultanat de les illes C\xc3\xa8lebes. Es va fundar a la segona meitat del segle\xc2\xa0xv quan el regne de Gowa es va repartir entre dos germans. Els regnes de Gowa i Tallo anaven tant coordinats que els europeus l'anomenaven en conjunt com regne de Makassar (del nom de la capital de Gowa). El 22 de setembre de 1605 el karang (rei) de Tallo, I Malingkaan Daeng Notonri, que exercia tamb\xc3\xa9 com a patih (primer ministre) de Gowa, es va declarar musulm\xc3\xa0 i va agafar el nom de Sultan Abd Allah Awwal al-Islam; l'estat va passar a ser el sultanat de Tallo. El protectorat neerland\xc3\xa8s va quedar establert el 13 de maig de 1668 uns mesos despr\xc3\xa9s de la vict\xc3\xb2ria holandesa sobre el sultanat de Gowa. Un seri\xc3\xb3s conflicte intern va tenir lloc el 1777 i el 2 d'agost de 1780 els holandesos el van ocupar i van posar al tron a una reina i van exercir el control del sultanat. El 1811 el pa\xc3\xads va passar temporalment a ser protectorat brit\xc3\xa0nic que el 23 de juny de 1814 van restaurar l'autonomia del sultanat; el 1816 fou retornat a Holanda. Els holandesos van suprimir el sultanat el 16 d'abril de 1856 i el seu territori fou annexionat."